पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण काल में लोगाें की मदद के लिए सामाजिक संगठनों के साथ-साथ धर्म स्थल से जुड़े संगठन भी सामने आने लगे हैं। शहर के प्रमुख अचलेश्वर मंदिर, फूलबाग गुरुद्वारा प्रबंधन, बहाई समुदाय तथा जैन महिला परिषद द्वारा नियमित रूप से लोगों तक अलग-अलग प्रकार से मदद की जा रही है।
श्री अचलेश्वर सार्वजनिक न्यास मरीजों को प्लाज्मा उपलब्ध भी करा रहा है
अचलेश्वर मंदिर की व्यवस्थाओं का संचालन करने वाले श्री अचलेश्वर सार्वजनिक न्यास द्वारा मंदिर में प्रतिदिन जरूरतमंदों को खाना वितरित किया जा रहा है। इसमें ख्याल रखा जा रहा है कि गाइडलाइन का पूरी तरह से पालन हो सके। न्यास के अध्यक्ष हरीदास अग्रवाल, उपाध्यक्ष विजय कब्जू, सचिव सोनू वाजपेयी तथा रामनाथ अग्रवाल मरीजों के लिए प्लाज्मा उपलब्ध कराने के काम में भी जुटे हैं। यह टीम कोरोना को हराकर स्वस्थ हो चुके लोगों से संपर्क करती है और उनसे प्लाज्मा डोनेट करने का आग्रह करती है। जिन मरीजों को प्लाज्मा की जरूरत है वह भी न्यास के पदाधिकारियों से संपर्क कर रहे हैं। न्यास अब तक 28 मरीजों को प्लाज्मा का इंतजाम करवा चुकी है।
फूलबाग गुरुद्वारा करेगा ऑक्सीजन की व्यवस्था
फूलबाग गुरुद्वारा के प्रबंधन द्वारा मरीजों तक ऑक्सीजन पहुंचाने की मुहिम शुरू की जा रही है। प्रबंधन समिति के अध्यक्ष एसएस कोचर का कहना है कि बैठक में तय किया गया है कि यह व्यवस्था जल्द शुरू की जाए। इसके लिए प्रशासन को पत्र लिखा है ताकि अनुमति मिल सके, इसके साथ ही ऑक्सीजन देने के लिए ट्रेंड स्टाफ भी तैयार किया जा रहा है। ऑक्सीजन जरूरतमंदों तक अस्पतालों में पहुंचाई जाएगी। इसके साथ ही मरीजों की सुविधा के लिए अन्य काम भी किए जाएंगे।
जैन महिलाएं भी लगी हैं सेवा में
जैन महिला परिषद भी लोगातार जरूरतमंदों तक सहायता पहुंचा रही है। संस्था की अध्यक्ष डॉ. विनीता गोधा अपनी टीम के साथ मजदूर बस्तियों में पहुंचकर उन्हें खाना तथा सूखा राशन और कपड़े भी बांट रही हैं ताकि इस संकटकाल में यह लोग घर के बाहर न भटकें।
मुस्लिम समाज के युवा भी कर रहे मदद
रमजान में मुस्लिम समुदाय के युवा भी लोगों की मदद के लिए आगे आ रहे हैं। नाजिम खान, मुजीब, राजू, रहमान, अब्दुल हफीज की टीम प्रतिदिन शाम को जेएएच और सुपर स्पेशलिटी में पहुंचकर मरीजों के अटेंडरों को खाना पहुंचा रहे हैं।
बहाई समुदाय मेडिकल हेल्पलाइन भी चला रहा है
बहाई समुदाय संक्रमण काल में लोगों की मदद के लिए उन तक खाना पहुंचा रहा है। समुदाय की स्थानीय आध्यात्मिक सभा के अध्यक्ष डॉ. नेशन ओलियाई का कहना है कि सभा के सदस्य इस समय लोगों की मदद में लगे हैं, अस्पतालों में खाना पहुंचा रहे हैं, इसके साथ ही हेल्पलाइन शुरू की है, इस पर लोगों को उपचार संबंधी सलाह दी जाती है इसके साथ मरीजों का डिप्रेशन दूर करने के लिए भी समुदाय के लोग फोन पर बात करते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn